Hans Christian Schmidt (V), 2003-10-21:
... fru Line Barfod, så lad mig starte med at sige, at Danmark ikke har planer om at trække sig ud af NEFCO.
Danmark vil fortsat opretholde sit indskud i NEFCO.
Det vil sige, at det, vi taler om, er grundkapitalen og miljøudviklingsfonden, og det udgør jo samlet 211 mio. DKK, som er indskud siden selskabets start i 1990. Der skal ikke herske tvivl om, at NEFCO gør et både betydningsfuldt og nyttigt arbejde.
Jeg synes faktisk, at NEFCO har skabt gode resultater for miljøet i de lande, NEFCO arbejder i.
Det er vigtigt fortsat at nyttiggøre den viden og erfaring, som NEFCO har oparbejdet, og at NEFCO fortsætter sin virksomhed i de kommende år.
Når det er sagt, må jeg så også samtidig tilføje, at det er min helt klare opfattelse, at der ikke er behov for yderligere indbetalinger til NEFCO efter 2003, for at NEFCO uhindret kan fortsætte sin virksomhed.
NEFCO har allerede et betydeligt kapitalgrundlag på godt 100 mio. euro og en betydelig likviditet, så der er således et ganske godt grundlag at arbejde videre på, uden at det er nødvendigt at tilføre yderligere midler til NEFCO.
Efterhånden som NEFCO afvikler sine projekter, vender midlerne tilbage til NEFCO - det er jo det gode ved det - og styrker dermed kapitalgrundlaget for investeringer i nye projekter.
NEFCO bør derfor nu finansielt hvile i sig selv.
Med optagelsen af de nye lande er der også en ny situation for NEFCO.
De nye EU-lande vil modtage betydelige midler fra EU's fonde også til investeringer i miljøprojekter, og det er den danske opfattelse, at der bør være et umiddelbart ophør af nye NEFCO-investeringer i disse lande, når de tiltræder EU den 1. maj 2004.
I Danmark er det jo besluttet, at IØ-fonden, Fonden for Investering i Østeuropa, der tilbyder samme type finansiering som NEFCO, skal ophøre med at foretage nyinvesteringer i de kommende EU-lande fra og med ovennævnte dato.
Denne beslutning blev, som det er oplyst over for mig, taget under den forrige regering af IØ-fondens bestyrelse efter henstilling fra daværende udenrigsminister hr. Mogens Lykketoft.
Og jeg mener, der bør træffes en tilsvarende beslutning for NEFCO's vedkommende.
En sådan beslutning vil medføre, at den landekreds, der tegner sig for langt størsteparten af NEFCO's investeringsportefølje, ca. 90 pct. af porteføljen, falder bort, og herefter er det primært Rusland, der er tilbage. Det kan ikke forventes, at Rusland umiddelbart vil kunne matche en så stor del af investeringsporteføljen, og det understøtter det danske synspunkt om, at der nu er et tilstrækkeligt kapitalgrundlag til, at NEFCO kan køre videre uden yderligere kapitaltilførsel.
Desuden må Rusland, i takt med sin øgede økonomiske styrke, fremover påtage sig en større egenfinansiering af miljøinvesteringerne, og det bør også tages i betragtning, at de nye EU-lande vil få adgang til betydelige EU-fondsmidler bl.a. til finansiering af miljøprojekter.
Jeg vil bare sige, at når man nu diskuterer, hvor mange penge der er til rådighed, så synes jeg, man skal huske på, at NEFCO i dag har et så betydeligt kapitalgrundlag, at vi taler om godt 100 mio. euro og en betydelig likviditet, som vi i hvert fald har fået oplyst.
Derfor vil jeg kun sige, at det her jo er noget, der er foregået gennem en debat, hvor også Danmark ved flere møder har tilkendegivet, at vi ikke mener, vi skal fortsætte med yderligere indbetalinger.
Det er jo ikke sådan, at vi ikke skal fortsætte med NEFCO.
Den skal jo stadig væk fortsætte, men skal det være med yderligere indbetalinger?
Det er det, vi har diskuteret.
Og omkring det, som hr. Ole Stavad spørger om: »Er det sådan, at de andre lande har besluttet det?«, så ved jeg det faktisk ikke.
Jeg ved kun, hvad jeg for mit eget vedkommende siger på regeringens vegne her, at jeg synes, det lyder logisk, at de lande, når vi laver strukturfonde i EU, så også får fra de fonde til at lave miljøprojekter.
I hvert fald ved jeg, at der jo er steder, hvor man har anført, at det i hvert fald ikke ses tit, at man bilateralt inden for EU-familien støtter hinanden.
Så jeg synes, at det er den måde, man skal angribe det på.
Omkring det, om det er større eller mindre eller det samme: Jeg vil ikke kunne svare på, hvor de tal ligger henne, men jeg er i hvert fald klar over, at der er nogle store strukturfonde, som landene nu får adgang til.
Til spørgsmålet om, hvorvidt der skulle foreligge noget konkurrenceforvridende, vil jeg kun sige, at det ikke over for mig er oplyst, at det skulle der gøre. Så jeg må simpelt hen sige, at vi gerne vil undersøge det, men min umiddelbare reaktion er, at det gør der ikke - for mit vedkommende har det i hvert fald ikke været det, der har været årsagen. Der bliver spurgt til, hvorfor man så alligevel vil træffe den her beslutning.
Som jeg allerede har sagt, er det min helt klare opfattelse, at NEFCO nu har opbygget et godt og solidt fundament til uhindret at fortsætte sin virksomhed. Der er simpelt hen ikke behov for yderligere kapitaltilførsel.
Så er det sådan set ikke så afgørende, hvad beløbet er; det er mere afgørende, om man behøver flere penge her.
Som jeg allerede har nævnt, har vi i Danmark som en konsekvens af EU-udvidelsen besluttet, at den danske IØ-fond ophører med at investere i de nye EU-lande.
Grundlaget for den beslutning er, at en fortsættelse af IØ's investeringer i de nye EU-lande kan opfattes som konkurrenceforvridning, siger nogle, såfremt en statsinstitution støtter investeringer via aktietegning eller risikovillige lån i det indre marked.
Jeg vil gerne sige i dag, at vi gerne vil bede om at få det undersøgt, for jeg synes også, det er et rigtigt spørgsmål at stille her: Har det nogen betydning?
Så det vil jeg gerne melde ud i dag at vi undersøger og vender tilbage med.
Jeg vil så sige til det med investeringer, som fru Line Barfod sagde man har behov for: Man skal bare huske, at de nye EU-lande jo får nogle store summer stillet til rådighed
gennem deres strukturfonde.
Jeg er enig i, når man siger »kun«, at det stadig væk er meget store investeringer i Rusland, det er jeg enig i, men man må altså også huske på, at der endnu er midler tilovers til at investere, og jeg synes, at det er dem, der skal bruges dér.